|  |
| --- |
| LOGO ZAVOD CELJEIzpostava VELENJE***Metleče 7, 3325 Šoštanj***Tel. 03 898 82 71 ali 030 481 323 E-pošta: *barbara.kralj@ce.kgzs.si* |

Metleče, 13.2.2023

**Podintervencija DŽ – govedo, zahteva: Izkoreninjenje goveje virusne diareje ( BVD)**

Goveja virusna diareja (v nadaljevanju BVD) je **nalezljiva virusna bolezen**. **V Sloveniji** se ocenjuje, da je cca. **25 - 30% rej okuženih** z virusom BVD. Ko virus enkrat vstopi v čredo, prizadene vse živali v čredi.

Bolezen BVD povzroča **driske, pljučnice, abortuse, oslabitev imunskega sistema, izostanke pojatve, slabšo plodnost, podaljšan poporodni premor, slabši prirast in prezgodnje izločitve živali**. Posledično bolezen povzroča veliko ekonomsko oziroma gospodarsko škodo v vsaki okuženi reji.

Okužene živali izločajo oziroma prenašajo virus BVD z nosnim izcedkom, izdihanim zrakom, slino, urinom, blatom, semenom in z izcedki iz maternice. Živali se najpogosteje okužijo ob neposrednem stiku z okuženo živaljo. Virus pa lahko s črede na čredo posredno z okuženo opremo in oblačili prenašajo tudi ljudje.

Z željo, da bi v Sloveniji dosegli čim več rej s statusom prostih BVD se je **v sklopu Podintervencije DŽ -govedo** uvedla zahteva, ki omogoča finančno **podporo za pridobitev oziroma ohranitev statusa črede proste BVD**. Tako bodo stroški pridobitve oziroma ohranitve statusa v veliki meri sofinancirani iz sredstev skupne kmetijske politike (SKP).

Aktivnosti za pridobitev ali ohranitev statusa črede, proste BVD, se izvajajo v skladu s Pravilnikom o statusu črede, proste goveje virusne diareje (<https://www.gov.si/zbirke/storitve/priznanje-pridobitev-in-vzdrzevanje-statusa-crede-proste-goveje-virusne-diareje-bvd/> ).

Upravičenec, ki se bo v letošnjem letu želel vključiti v podintervencijo mora **do 28. februarja 2023** veterinarski organizaciji predložiti izjavo o izvedbi aktivnosti za pridobitev ali ohranitev statusa črede, proste BVD, na obrazcu iz Priloge 6 uredbe DŽ (<http://www.pisrs.si/Pis.web/pregledPredpisa?id=URED8714> ).

Upravičenec, ki bo v letu 2023 uveljavljal zahtevo za pridobitev statusa črede proste BVD mora imeti opravljeno **prvo vzorčenje** **najpozneje do 31. maja 2023**. V posamezni reji se prvim petim živalim, ki so **starejše od devet mesecev odvzame** **kri** in **preišče morebitna prisotnost protiteles** proti virusu BVD. Takšno vzorčenje in testiranje živali v reji je potem potrebno ponoviti **še dvakrat v razmiku 4 mesecev**. **Če so vsi rezultati teh preiskav negativni pomeni, da v reji ni živali,** ki bi izločala virus BVD in bo reja že **po 12 mesecih** izpolnila pogoje za odobritev statusa črede proste BVD.

Za vzdrževanje **statusa je potrebno vsako letno testiranje prvih petih živali, ki so starejše od 9 mesecev na prisotnost protiteles proti virusu BVD.**

V primeru, da so **rezultati** preiskav **pozitivni,** mora upravičenec zagotoviti, da veterinarska organizacija, na katero je dal prijavo za odvzem vzorcev **do 15. novembra 2023 vzorči vse živali v reji**. Vse ugotovljene pozitivne živali na virus BVD je potrebno izločiti iz reje v klanje oziroma jih evtanizirati. Nato eno leto sledi testiranje vseh novorojenih telet in izločitev le teh v primeru pozitivnik izvidiv. S tem se prepreči nov krog okužbe in **približno po 18 mesecih** so v reji izpolnjeni pogoji za odobritev statusa črede proste BVD.

Predvideno plačilo za **pridobitev statusa znaša 8,26 EUR/GVŽ**, in za **vzdrževanje statusa 4,13 EUR/GVŽ** (plačilo se dodeli za povprečno število goveda v tekočem letu izraženo v GVŽ).

Za vzdrževanje statusa čreda prosta BVD je najpomembnejši preventivni ukrep, nakup živali iz črede proste BVD oziroma testiranih živalih. Evidentiranih rej s statusom prostih BVD je v Sloveniji le 16. Zdrave živali so edine varne živali, ki bolje izkoristijo svoj genetski potencial in na trgu dosegajo višjo prodajno ceno. Zato vse zainterisirane pozivamo, da naj čim prej pri svojem veterinarju (do 28.2) oddajo prijavo za vključitev v testiranje in si tako zagotovijo možnost sofinanciranja v sklopu SKP 23-27.

Pripravila: Barbara Kralj, mag. kmet.